
EUROOPA PARLAMENDI RESOLUTSIOONI ETTEPANEK
Euroopa Sotsiaalfond+ kohta pärast 2027. aastat

(2024/xxxx(INI))
Euroopa Parlament,
–	võttes arvesse Euroopa Liidu toimimise lepingut, eelkõige selle artikli 46 punkti d, artiklit 149, artikli 153 lõike 2 punkti a ning artikleid 164, 175 ja 349,
–	võttes arvesse Euroopa Parlamendi ja nõukogu 24. juuni 2021. aasta määrust (EL) 2021/1057, millega luuakse Euroopa Sotsiaalfond+ (ESF+)[footnoteRef:1], [1:  ELT L 231, 30.6.2021, lk 21, ELI: http://data.europa.eu/eli/reg/2021/1057/oj.] 

–	võttes arvesse komisjoni 27. märtsi 2024. aasta teatist üheksanda ühtekuuluvusaruande kohta (COM(2024)0149),
–	võttes arvesse Euroopa sotsiaalõiguste sammast, mille nõukogu, Euroopa Parlament ja komisjon kuulutasid välja ja allkirjastasid 17. novembril 2017,
–	võttes arvesse komisjoni 4. märtsi 2021. aasta teatist „Euroopa sotsiaalõiguste samba tegevuskava“ (COM(2021)0102) ja selles esitatud peamisi tööhõive, koolituse ja vaesuse vähendamise eesmärke 2030. aastaks,
–	võttes arvesse 16. aprillil 2024 Euroopa Parlamendi, komisjoni, Euroopa Majandus- ja Sotsiaalkomitee ning nõukogu poolt allkirjastatud La Hulpe’i deklaratsiooni Euroopa sotsiaalõiguste samba tuleviku kohta,
–	võttes arvesse oma 29. aprilli 2021. aasta resolutsiooni Euroopa lastegarantii kohta[footnoteRef:2], [2:  ELT C 506, 15.12 2021, lk 94.] 

–	võttes arvesse oma 21. novembri 2023. aasta resolutsiooni „Lapsed esikohal – lastegarantii tugevdamine kaks aastat pärast selle kasutuselevõttu“[footnoteRef:3], [3:  ELT C, C/2024/4212, 24.7.2024, ELI: http://data.europa.eu/eli/C/2024/4212/oj.] 

–	võttes arvesse oma 8. oktoobri 2020. aasta resolutsiooni noortegarantii kohta[footnoteRef:4], [4:  ELT C 395, 29.9 2021, lk 101.] 

–	võttes arvesse oma 5. juuli 2022. aasta resolutsiooni Euroopa hooldusvaldkonna ühismeetmete kohta[footnoteRef:5], [5:  ELT C 47, 7.2 2023, lk 30.] 

–	võttes arvesse oma 18. juuni 2020. aasta resolutsiooni Euroopa 2020. aasta järgse puuetega inimeste strateegia kohta[footnoteRef:6], [6:  ELT C 362, 8.9 2021, lk 8.] 

–	võttes arvesse oma 13. detsembri 2022. aasta resolutsiooni puuetega inimestele võrdsete õiguste tagamise kohta[footnoteRef:7], [7:  ELT C 177, 17.5 2023, lk 13.] 

–	võttes arvesse oma 24. novembri 2020. aasta resolutsiooni kodutuse määra vähendamise kohta ELis[footnoteRef:8], [8:  ELT C 425, 20.10 2021, lk 2.] 

–	võttes arvesse oma 21. jaanuari 2021. aasta resolutsiooni kõigi juurdepääsu kohta korralikule ja taskukohasele eluasemele[footnoteRef:9], [9:  ELT C 456, 10.11 2021, lk 145.] 

–	võttes arvesse oma 23. novembri 2023. aasta resolutsiooni töökohtade loomise kohta: õiglane üleminek ning sotsiaalse ja ökoloogilise mõjuga investeeringud[footnoteRef:10], [10:  ELT C, C/2024/4224, 24.7.2024, ELI: http://data.europa.eu/eli/C/2024/4224/oj.] 

–	võttes arvesse oma 21. jaanuari 2021. aasta resolutsiooni ELi soolise võrdõiguslikkuse strateegia kohta[footnoteRef:11], [11:  ELT C 456, 10.11 2021, lk 208.] 

–	võttes arvesse kodukorra artiklit 55,
–	võttes arvesse regionaalarengukomisjoni arvamust,
–	võttes arvesse tööhõive- ja sotsiaalkomisjoni raportit (A10‑0000/2024),
A.	arvestades, et Euroopa Sotsiaalfond+ (ESF+) toetab, täiendab ja lisab väärtust liikmesriikide poliitikale, et tagada võrdsed võimalused, võrdne juurdepääs tööturule, õiglased ja kvaliteetsed töötingimused, sotsiaalkaitse ja kaasatus;
B.	arvestades, et ESF+ on ainus ELi fond, mis keskendub peamiselt sotsiaalpoliitikale, mistõttu on see iseenesest ainulaadne ja on koos ühtekuuluvuspoliitikaga sotsiaalse kaasatuse saavutamisel väga tulemuslik;
C.	arvestades, et erinevatel haavatavatel rühmadel, nagu vaesuses elavad naised, võõrtöötajad, lapsed, puuetega inimesed ja eakad, on erinevad vajadused; arvestades, et digi- ja rohepööre on väga vajalik, kuid tekitab ka probleeme kõigile inimestele ja kõigile töötajatele, ning arvestades, et selle püüdluse õnnestumiseks peab EL tagama õiglase ülemineku, milles ei unustata töötajaid ja haavatavaid inimesi;
D.	arvestades, et turu liigse liberaliseerimise tõttu väheneb inimväärse eluaseme kättesaadavus ja taskukohasus; arvestades, et EL saab endale esimest korda voliniku, kes hakkab tegelema eluasemekriiside lahendamisega, ja kõigi aegade esimese Euroopa taskukohase eluaseme kava, mida on oodata 2025. aastal;
E.	arvestades, et Euroopa lastegarantii eesmärk on ennetada laste sotsiaalset tõrjutust ja võidelda selle vastu, tagades tõhusa ja tasuta juurdepääsu kvaliteetsele alusharidusele ja lapsehoiule, haridusele ja tervishoiule ning tõhusa juurdepääsu tervislikule toitumisele ja piisavale eluasemele;
ESF+ põhimõtted pärast 2027. aastat
1.	rõhutab, et ESF+ peab jätkuvalt olema esmane ja peamine vahend liikmesriikide, inimeste ja piirkondade toetamiseks liidu sotsiaalse mõõtme tugevdamisel;
2.	rõhutab, et ESF+ eesmärk peaks olema saavutada kõrge tööhõive tase koos piisava palga, inimväärsete töötingimuste, tervisliku töökeskkonna ja sotsiaalkindlustuskattega, et arendada välja kvalifitseeritud, konkurentsivõimeline ja vastupidav tööjõud, kes on kaksiküleminekuks ja tulevases töömaailmas toimetulekuks valmis, ning luua õiglane sotsiaalkaitse ning kaasav ja sidus ühiskond, et kaotada vaesus ning saavutada Euroopa sotsiaalõiguste sambas sätestatud põhimõtted ja peamised eesmärgid;
3.	nõuab tugevat, suuremate rahaliste vahenditega ja eraldiseisvat ESF+ koos märkimisväärselt suurema avaliku sektori toetusega olemasolevatele vahenditele, mille eesmärk on kanda hoolt meie ühiskonna kõige vaesemate eest; nõuab seetõttu ESF+ rahastamise kahekordistamist pärast 2027. aastat;
4.	väljendab sügavat muret katsete pärast tükeldada olemasolevat ESF+ või ühendada see muude fondidega, kuna see tekitaks tõsiseid riske ESF+ eesmärkide ning Euroopa sotsiaalõiguste samba ja selle tegevuskava eesmärkide elluviimisele ning Euroopa sotsiaalõiguste samba peamiste eesmärkide saavutamisele; hoiatab, et fondide ühendamine või lihtsustamine ei pruugi suurendada nende tõhusust;
5.	on veendunud, et ESF+ teistsugune juhtimine tooks kaasa sotsiaalsete aspektide, sealhulgas tööhõive ja sotsiaalse kaasamise projektide prioriteetsuse vähenemise ning selle, et rahastamine ei jõuaks kohaliku tasandini ega nendeni, kes seda kõige enam vajavad, suurendades samal ajal ohtu, et vahendeid jaotatakse ümber muudeks eesmärkideks;
6.	kutsub komisjoni ja liikmesriike üles tagama sotsiaalpartnerite, kodanikuühiskonna organisatsioonide ja sihtrühmade esindajate osalemise ESF+ kavandamise, rakendamise, järelevalve ja hindamise kõigis etappides, eraldama selleks piisavad rahalised vahendid ja vältima väiksemate osalejate kõrvalejätmist;
7.	märgib, et praegune ESF+ programm võeti vastu enne seda, kui tekkisid kriisid, mis on põhjustanud kõrge inflatsiooni ja suurenenud elukalliduse, mistõttu on vaja suuremaid avaliku sektori ja sotsiaalseid investeeringuid ning olemasolev ESF+ ei suuda praeguseid vajadusi rahuldada; kutsub komisjoni üles tagama, et järgmises mitmeaastases finantsraamistikus oleks ESF+ jaoks tagatud terviklik, stabiilne ja ulatuslik vajadustel ja õigustel põhinev eelarve;
8.	toonitab, et 2027. aasta järgsel perioodil tuleks ESF+-ist investeerida püsivate sotsiaalsete probleemide lahendamisse ning püsida praeguses ESF+-is sätestatud üld- ja erieesmärkide lähedal; rõhutab fondi põhimõtete – eelarve jagatud täitmise, selgete eesmärkide ja temaatilise kontsentreerumise – tähtsust ning seda, et suurem osa fondist tuleks kulutada fondi kasutajatele võimalikult lähedal;
9.	rõhutab, et ESF+ ei tohiks kasutada hädaolukordadele või kriisidele reageerimiseks; nõuab, et ESF+ tuleks täiendada sotsiaalse päästevahendiga, mis suudab reageerida sotsiaalsetele hädaolukordadele ja kriisiolukordadele; kutsub komisjoni üles tuginema ajutise töötuse vastu võitlemisel 2020. aastal kasutusele võetud ajutise ELi vahendi – eriolukorras töötuseriski leevendamiseks pakutava ajutise toetuse Euroopa rahastu (TERA) – edule ning esitama viivitamata Euroopa töötusedasikindlustuse skeemi;
Eesmärgid, prioriteedid ja eelarve 
10.	toonitab, et horisontaalsed põhimõtted, nagu sooline võrdõiguslikkus, diskrimineerimisvastane võitlus ja liikumisvabadus, peaksid olema ESF+ lahutamatu osa; rõhutab intersektsionaalse lähenemise tähtsust kogu fondi arendamise ja rakendamise ajal;
11.	rõhutab, et ESF+ peaks olema suunatud meie ühiskonnas kõige ebasoodsamas olukorras olevatele inimestele, olenemata nende bioloogilisest ja sotsiaalsest soost, seksuaalsest sättumusest, vanusest, usutunnistusest või veendumustest või rassilisest või etnilisest päritolust, eelkõige marginaliseeritud kogukondadele, nagu romad, puuetega või krooniliste haigustega inimesed, kodutud, lapsed ja eakad; rõhutab, et ESF+ peab olema kaasav, pöörates erilist tähelepanu igat liiki perekondadele, sealhulgas üksikvanemaga peredele, rohkem kui kahe vanemaga peredele ja vikerkaareperedele;
12.	palub komisjonil praeguste probleemide valguses lisada ESF+ erieesmärkidesse õiglase ülemineku edendamise, rändajate, sealhulgas võõrtöötajate sotsiaal-majandusliku integreerimise, soolise vägivalla ohvriks langenud naiste sotsiaalse kaasamise ja eakate integreerimise;
13.	rõhutab, et Euroopa sotsiaalõiguste samba vaesuse vähendamise eesmärkide saavutamine muutub keeruliseks, kui ei eraldata konkreetset toetust sotsiaalkaitsesüsteemidele avalduva surve leevendamiseks ja kriiside sotsiaalse mõju leevendamiseks; nõuab toetuse eraldamist, et tagada kõigile inimväärsed elutingimused koos juurdepääsuga kvaliteetsetele esmatähtsatele teenustele; nõuab, et komisjoni presidendi Ursula von der Leyeni poliitilistes suunistes 2024.–2029. aasta ametiajaks esitatud ELi vaesusevastast strateegiat rakendataks ESF+ kaudu koos siduvate vaesuse vähendamise eesmärkide, äraelamist võimaldava töötasu riiklike indeksite ja võrdluseelarvetega, mida kasutatakse võrdlusalustena, kohaldades mitmemõõtmelist lähenemisviisi;
14.	rõhutab, et laste vaesusega tegelemine nõuab asjakohaselt rahastatud, terviklikke ja integreeritud meetmeid koos Euroopa lastegarantii rakendamisega riiklikul tasandil, ning nõuab, et see moodustaks ELi vaesusevastase strateegia keskse tugisamba; kordab oma varasemaid nõudmisi, et ESF+ sisaldaks pärast 2027. aastat Euroopa lastegarantii jaoks vähemalt 20 miljardi euro suurust sihtotstarbelist eelarvet; nõuab, et kõik liikmesriigid eraldaksid vähemalt 5 % oma ESF+ vahenditest Euroopa lastegarantiile ja need liikmesriigid, kus vaesuse või sotsiaalse tõrjutuse ohus olevate laste osakaal on suurem, eraldaksid selleks otstarbeks vähemalt 10 %;
15.	nõuab tungivalt, et komisjon tõstaks sotsiaalseks kaasamiseks ette nähtud vahendite osakaalu praeguselt 25 %lt kõrgemale ning näeks enim puudustkannatavatele isikutele toiduabi ja esmase materiaalse abi eraldamiseks ette 5 % vahenditest, et reageerida kasvavatele elamis- ja toidukuludele;
16.	nõustub eesmärgiga seada esikohale eluasemekriiside lahendamine ning rõhutab, et 2027. aasta järgne ESF+ peaks parandama õigeaegset ja võrdset juurdepääsu taskukohastele, inimväärsetele, kestlikele ja kvaliteetsetele teenustele, millega edendatakse juurdepääsu eluasemele; on veendunud, et kõik liikmesriigid peavad investeerima vähemalt 5 % oma ESF+ vahenditest kodutuse vastu võitlemiseks;
17.	rõhutab vajadust tagada ESF+ piisav rahastamine pärast 2027. aastat, et tagada kvaliteetne ja riiklik haridus kõigile, oskuste arendamine ja täiendamine, ümberõpe ja elukestev õpe ning tegeleda oskuste nappusega, tagades, et inimesed tulevad tööturustaatuste vahelise liikumisega edukalt toime;
18.	nõuab suuremaid jõupingutusi noortegarantii rakendamise toetamiseks, suurendades vahendite eraldamist kõigile liikmesriikidele, kes eraldavad vähemalt 15 % oma ESF+ vahenditest; kordab sellega seoses oma üleskutset liikmesriikidele keelata tasustamata praktika;
19.	rõhutab, kui oluline on ESF+ erinevate vajadustega rühmadele keskendumisel; rõhutab seetõttu, kui oluline on eraldada toetust projektidele, mis käsitlevad rändajate, sealhulgas võõrtöötajate sotsiaal-majanduslikku olukorda, puuetega inimeste sotsiaalset kaasamist, vananevat elanikkonda ühiskonnas, naisi ja lapsi ning naiste juhitavaid leibkondi; nõuab, et 2027. aasta järgne ESF+ hõlmaks sotsiaalse kaasamise muid aspekte, nagu eluase, tervishoid ja perekondlikud asjaolud ning kogukonnapõhiste teenuste toetamine;
20.	rõhutab, et ESF+ tööhõive ja sotsiaalse innovatsiooni haru raames antakse toetust seoses liikuvate töötajate ebakindla olukorraga ja tagatakse ametiühingutega seotud nõustamise rahastamine; kutsub komisjoni ja liikmesriike üles tagama selliste töötajate riiklike ja riikidevaheliste ametiühingute nõustamisteenuste alalise rahastamise;
21.	nõuab, et ESF+-iga edendaks Euroopa hooldusstrateegia rakendamist, investeerides kvaliteetsesse alusharidusse ja lapsehoidu kogukonnapõhiste, isikukesksete, kvaliteetsete, taskukohaste ja kättesaadavate hooldussüsteemide kaudu;
22.	rõhutab, et Euroopa sotsiaalõiguste samba rakendamine ja Euroopa poolaasta riigipõhiste soovituste järgimiseks vajalikud reformid sõltuvad ka ESF+ tugevast toetusest teatavatele poliitikameetmetele, eelkõige neile, mis on seotud sotsiaalhoolekandesüsteemide tugevdamise, kaasava ja kvaliteetse riikliku hariduse tagamise, laste vaesuse vähendamise ja kodutuse kaotamisega;
23.	kutsub komisjoni üles eraldama järjepidevalt rahalisi vahendeid suutlikkuse suurendamiseks, et anda sotsiaalpartneritele võimalus täita oma pädevusvaldkondades asjakohast rolli, tugevdada nende suutlikkust osaleda sotsiaaldialoogis nii ELi kui ka riiklikul tasandil ning tõhustada sotsiaalpartnerite tegevust – ning anda neil kolmel eesmärgil tehnilist abi – koos liikmesriikidele asjakohase minimaalse investeerimiskohustuse määra kehtestamisega; rõhutab lisaks, et sotsiaalpartneritele ja kodanikuühiskonna organisatsioonidele tuleks tagada kõigis liikmesriikides võrdsetel alustel juurdepääs sotsiaalpoliitika eesmärkide rahastamisele;
24.	toonitab, et on äärmiselt oluline, et väikestel sotsiaalsetel ettevõtetel ja kodanikuühiskonna organisatsioonidel oleks juurdepääs kõigile ESF+ aspektidele; nõuab, et kodanikuühiskonna organisatsioonide rakendatavate meetmete puhul, mis on suunatud enim puudust kannatavatele isikutele, suurendataks kaasrahastamise määra vähemalt 90 %ni ja sotsiaalsete ettevõtete rakendatavate meetmete puhul vähemalt 70 %ni;
Fondi toimimine
25.	kutsub liikmesriike üles tagama, et kohalikel ja piirkondlikel omavalitsustel ja organisatsioonidel oleks riigieelarvest rahastatavate projektide puhul sõnaõigus;
26.	rõhutab, et ESF+ kasutamist reguleerivate reeglitega tuleb tagada vastavus õigusriigi põhimõttele, ELi õigustikule, ELi kõrgeimatele sotsiaalsetele standarditele, sotsiaalsetele õigustele ja demokraatlikele põhimõtetele ning seda vastavust tuleb parandada ning reeglid peavad olema kooskõlas Euroopa sotsiaalõiguste samba, ÜRO kestliku arengu eesmärkide ning põhiliste inim- ja töötajate õigustega;
27.	nõuab riigihangete ja kontsessioonide eeskirjades ranget ja tõhusamat sotsiaalset tingimuslikkust koos mõjusate sanktsioonidega; ergutab komisjoni looma Eurostati andmeid täiendava põhjaliku andmebaasi, mis võimaldaks tööhõive, elutingimuste ja töösuhete arengut õigeaegselt ja usaldusväärselt jälgida;
28.	nõuab halduskoormuse vähendamist, eelkõige lihtsustades rahalistele vahenditele juurdepääsu taotlemisprotsesse ja aruandlusmenetlusi organisatsioonide, eelkõige väiksemate organisatsioonide jaoks; hoiatab, et lihtsustamine ei tohi kahjustada eelarve jagatud täitmise, läbipaistvuse ja vastutuse aluspõhimõtteid, tagades avaliku sektori vahendite nõuetekohase haldamise;
29.	hoiatab, et mitte kõik inimesed ei ole digiüleminekuks valmis ning et teatavad inimrühmad, eriti kõige haavatavamad, võivad seetõttu rahastamisvõimalustest ilma jääda;
30.	on seisukohal, et tuleb teha rohkem tööd, et organisatsioonid ja inimesed saaksid teada kõigist võimalustest, mida ESF+ saab pakkuda; nõuab, et komisjon ja liikmesriigid suurendaksid organisatsioonide teadlikkust ESF+ pakutavatest võimalustest ning teavitaksid ja nõustaksid neid;
°
°	°
31.	teeb presidendile ülesandeks edastada käesolev resolutsioon nõukogule ja komisjonile.

Pärast aastakümneid kestnud Euroopa Sotsiaalfondi edukat kasutamist ja jätkamist loodi viimati aastateks 2021–2027 Euroopa Sotsiaalfond+ (ESF+). ESF+ eesmärk on aidata kaasa Euroopa Liidu sotsiaalmeetmete kavale ja see on peamine vahend Euroopa sotsiaalõiguste sambas sätestatud põhimõtete elluviimiseks, toetades liikmesriike ning kohalikke ja piirkondlikke omavalitsusi inimestesse investeerimisel meetmete kaudu, millega toetatakse kõrget tööhõive taset, õiglast sotsiaalkaitset ning kvalifitseeritud ja vastupidavat tööjõudu, kes on tulevases töömaailmas toimetulekuks valmis. Fond on tõendanud oma tulemuslikkust ning miljonid inimesed on ESF+ võimalustest kasu saanud. 6,8 miljonit inimest leidis töö, 14,2 miljonit inimest sai toiduabi, 10,3 miljonit inimest omandas kvalifikatsiooni ja 3 miljonit osalejat osales ESF+ fondi toetusel hariduses või koolituses.
Praegune programm lõpeb 2027. aastal, mis tähendab, et peame mõtlema fondi tulevikule. Raportöör soovib käesoleva raportiga saata Euroopa Komisjonile selge ja tugeva sõnumi selle kohta, kuidas kujundada tulevast Euroopa Sotsiaalfondi+.
On saanud selgeks, et eriti praeguste kriiside tõttu maailmas on keeruline saavutada Euroopa sotsiaalõiguste samba peamisi eesmärke, mille kohaselt peaks 2030. aastaks olema vähemalt 78 % 20–64aastastest elanikest tööga hõivatud, vähemalt 60 % kõigist täiskasvanutest peaks igal aastal osalema koolitusel ning vaesuse või sotsiaalse tõrjutuse ohus olevate inimeste arv peaks vähenema vähemalt 15 miljoni võrra, sealhulgas vähemalt 5 miljoni lapse võrra. 2023. aastal elas ELis vaesuse või sotsiaalse tõrjutuse ohus peaaegu 100 miljonit inimest, mis moodustab üle 20 % Euroopa Liidu elanikkonnast. Lapsed ja madala haridustasemega inimesed on veelgi tõenäolisemalt vaesuse või sotsiaalse tõrjutuse ohus. Rohkem kui 45 % ELis elavatest kolmandate riikide kodanikest ja 28 % teises ELi liikmesriigis elavatest ELi kodanikest on vaesuse või sotsiaalse tõrjutuse ohus ning ligikaudu 10 % töötavatest inimestest elab vaesuses. Hinnatõus ja elukalliduse tõus on Euroopa kodanike jaoks peamine mureküsimus. 2027. aasta järgse ESF+ kavandamisel tuleks seda murettekitavat tegelikkust arvesse võtta.
Sellega seoses rõhutatakse raportis, et on äärmiselt oluline, et ESF+ suudaks jätkuvalt olla suunatud ja jõuda nende inimeste ja rühmadeni, kes seda fondi kõige rohkem vajavad, nagu vaesuses elavad inimesed, eakad, rändajad, naised, lapsed, puuetega inimesed, õiglast üleminekut vajavad inimesed. Fond peab koos sotsiaalpartnerite ja kodanikuühiskonna organisatsioonidega vastama nende inimeste vajadustele, investeerides Euroopa Liidu sotsiaalsesse mõõtmesse. Fond peaks olema kättesaadav ja kaasav ning kasutada tuleks intersektsionaalset lähenemist. On oluline, et ESF+ oleks kättesaadav igat liiki sotsiaalsete organisatsioonide ja ettevõtete jaoks kõigis liikmesriikides ja kõigis piirkondades. Partnerluse põhimõtet tuleks järgida ja tugevdada. Selle saavutamiseks kutsutakse raportis üles kahekordistama ESF+ eelarvet. 
Lisaks esitatakse raportis fondi peamised eesmärgid, põhimõtted, toimimine ja vahendite jaotus, näiteks korratakse üleskutset luua lastegarantii jaoks sihtotstarbeline eelarve. 

ESF+ on ELi fondide kontekstis ainulaadne, sest see on suunatud konkreetselt sotsiaalpoliitikale ja -algatustele. Seetõttu kutsume komisjoni tungivalt üles tagama, et ESF+ toimiks jätkuvalt eraldiseisva fondina ning et seda ei tükeldataks ega ühendataks teiste fondidega. Ühendamine või tükeldamine muudaks keeruliseks sotsiaalsete investeeringute, tööhõiveprojektide ja sotsiaalne kaasamise esikohale seadmise ning jõudmise nendeni, kes seda kõige rohkem vajavad. Kõiki eesseisvaid probleeme silmas pidades ei tohiks me lasta sellel juhtuda.

	Üksus ja/või isik

	European Trade Union Confederation

	FNV Nederland

	European Disability Forum

	PICUM

	Save the Children

	COFACE Families Europe

	Red Cross

	European Anti-Poverty Network

	Caritas

	Eurodiaconia

Eespool esitatud loetelu koostamise eest vastutab ainuisikuliselt raportöör.
Kui füüsilised isikud on loetelus märgitud nimeliselt, ametikoha järgi või mõlemal moel, kinnitab raportöör, et on esitanud asjaomastele füüsilistele isikutele Euroopa Parlamendi andmekaitseteate nr 484 (https://www.europarl.europa.eu/data-protect/index.do), milles on määratletud nende isikuandmete töötlemise suhtes kohaldatavad tingimused ja sellise töötlemisega seotud õigused.

